ZAPISNIK POPOLDANSKE SEJE V TOREK, 19. MARCA 2019

(2020/C 334/03)

VSEBINA

14. Nujna tema št. 2: Okoljski kriminal 8

15. Strateški pomen in razsežnost partnerstva AKP-EU 9

16. Izvajanje globalnega dogovora o migracijah 9

17. Poročilo o mladinski konferenci 9

ZAPISNIK POPOLDANSKE SEJE V TOREK, 19. MARCA 2019

Seja se je začela ob 15.02.

PREDSEDUJOČI: Juan Fernando LOPEZ AGUILAR

začasni sopredsednik

14. Nujna tema št. 2: Okoljski kriminal

Člani iz držav AKP in EU z vseh političnih vetrov so poudarili, da je treba odločneje ukrepati proti okoljskemu kriminalu. To je potrebno za zaščito biotske raznovrstnosti in ekosistemov, blažitev podnebnih sprememb ter za preživetje skupnosti in zaščito zdravja ljudi. Pomembno je tudi v boju proti drugim oblikam organiziranega kriminala, ki so pogosto povezane z okoljskim kriminalom. Člani so poudarili, da je treba sprejeti skupno opredelitev tovrstnega kriminala, ki trenutno ne obstaja.

Čeprav so poudarili, da je treba jasno razlikovati med nezakonitimi in zakonitimi dejavnostmi, so nekateri člani menili, da je potreben celovitejši pristop k okolju škodljivim dejavnostim. Med njimi sta na primer nezakonit ribolov in nezakonito odlaganje odpadkov.

Posebno pozornost so namenili pomorskemu okoljskemu kriminalu. Predstavniki prizadetih držav AKP so opisali povzročeno škodo, že sprejete ukrepe in nadaljnje potrebne ukrepe.

Člani so poudarili, da je treba podpreti zmogljivosti držav AKP za boj proti okoljskemu kriminalu.

Več poslancev je pozvalo k strožjim sankcijam in razpravljalo o zamisli, da bi v opredelitev hudodelstev zoper človečnost vključili tudi okoljski kriminal.

Govorili so: Alpha OUSMANE (Burkina Faso), Stefan GEHROLD, Halifa Baboucar SALLAH (Gambija), Jo LEINEN, Ben Abdallah BANDA (Gana), Catherine BEARDER, Federico ABAGA DUDO (Ekvatorialna Gvineja), Maria HEUBUCH, Price CYPRIEN (Haiti), Moses CHEBOI (Kenija), Joachim ZELLER, Clifford ANDRE (Sejšeli), Louis Joseph MANSCOUR, Andre MISIEKABA (Suriname), Jacob L. OULANYAH (Uganda), Lucie MILEBOU-AUBUSSON (Gabon), Babiker MOHAMED TOM BAKHIT DAFAALLA (Sudan).

Komisija: Domenico Rosa

Razpravo sta zaključila Clifford André (Sejšeli) in Julie Ward.

Ob koncu razprave je sir Louis H. STRAKER podal mnenje glede razmer v državah, ki jih je prizadel ciklon Idai. Halifa Babamocar SALLAH se je z njim strinjala. Sopredsednika sta se na podlagi teh pripomb odločila pripraviti skupno izjavo za javnost o tragičnih posledicah ciklona.

Strateški pomen in razsežnost partnerstva AKP-EU

15.

Odbor za politične zadeve

Soporočevalca: Sebastian Kopulande (Zambija) in David Martin (namesto Marie Arena)

Številni člani so se strinjali, da sedanje partnerstvo ni v celoti izpolnilo svojih obljub in da bi se bilo treba pri pogajanjih o prihodnjem, okrepljenem partnerstvu sklicevati na to poročilo. Vsebovati bi moralo jasna merila, končni uspeh pa bi bilo treba meriti glede na zmanjšanje revščine. V partnerstvo AKP-EU je vključenih več kot 50 % držav članic OZN. Obravnavati bi moralo dejanska globalna vprašanja, kot so Agenda 2030, pariški podnebni sporazum, mednarodna utaja davkov in zagovarjanje svetovnega reda, temelječega na večstranskih pravilih. Člani AKP so izrazili zaskrbljenost zaradi vztrajnega neravnovesja moči med skupino AKP in EU ter morebitnega prehoda na „regionalizacijo“ partnerstva v prihodnosti.

Govorili so: Alpha OUSMANE (Burkina Faso), Michael GAHLER, Halifa Baboucar SALLAH (Gambija), Carlos ZORRINHO, Michel KAMANO (Gvineja), Federico ABAGA DUDO (Ekvatorialna Gvineja), Price CYPRIEN (Haiti), Maria HEUBUCH, Margaret KAMAR (Kenija), Ahamada SOUKOUNA (Mali), Clifford ANDRE (Sejšeli), Joachim ZELLER, Adjedoue WEIDOU (Čad), Jacob L. OULANYAH (Uganda), Ben Abdallah BANDA (Gana).

Komisija: Domenico Rosa

Soporočevalca: Sebastian Kopulande (Zambija) in David Martin sta zaključila razpravo.

Generalni sekretar AKP: Patrick I. GOMES, sir Louis H. STRAKER.

Izvajanje globalnega dogovora o migracijah

16.

Razprava z glavno govornico Elspeth Guild, profesorico prava na univerzi Queen Mary College, London

Velika večina članov AKP in EP je pozdravila prednosti globalnega dogovora o varnih, urejenih in zakonitih migracijah in obžalovala, da zanj niso glasovale vse države članice EU. Člani so se strinjali glede kompleksnosti kombinacije nacionalne zakonodaje, mednarodnih sporazumov, človekovih pravic in etike v globaliziranem svetu, kjer se neenakosti le še povečujejo in demografska rast med celinami ni v ravnovesju. Kljub temu pa bi morale migracijske politike temeljiti na resničnih dejstvih, ne pa na čustvih in lažnih novicah (ki jih je mogoče sprevračati in tako vplivati na izid volitev). Večina članov se je tudi strinjala, da je treba izzive, povezane s pojavom migracij, obravnavati v duhu sodelovanja in skupnega interesa. Dobro upravljanje, človekove pravice in razvoj so tesno povezani, industrializacija Afrike pa bo ključnega pomena. Več bi lahko storili za ustavitev trgovine z ljudmi, EU pa bi morala obenem ponuditi več možnosti za zakonite migracije.

Člani so se zavezali, da bo globalni dogovor o migracijah vključen v prihodnji sporazum o partnerstvu med državami AKP in EU.

Profesorica Elspeth Guild je razpravo zaključila s sklicevanjem na podatke Eurostata, ki kažejo, da velika večina migrantov, ki prihajajo v EU, ne prihaja iz držav AKP.

Govorili so: Michael GAHLER, Halifa Baboucar SALLAH (Gambija), Juan Fernando LÓPEZ AGUILAR, Michel KAMANO (Gvineja), Nathalie GRIESBECK, CYPRIEN (Haiti), Moses CHEBOI (Kenija), Ahamada SOUKOUNA (Mali), Nicolas BAY, Pedro SILVA PEREIRA, Julie WARD, Carlos ZORRINHO, Adjedoue WEIDOU (Čad), Jacob L. OULANYAH (Uganda), Ben Abdallah BANDA (Gana).

Komisija: Domenico Rosa

17. Poročilo o mladinski konferenci

Sopredsednik ter sopredsednika konference André Clifford (Sejšeli) in Julie Ward so predali besedo mladima romunskima udeležencema konference, Madalini Huzum in Tudorju Drujescuju, ki sta poročala o tem dogodku.

Mladinske konference se je udeležilo veliko število mladih Romunov, ki so sodelovali v izmenjavi mnenj s poslanci v prijateljskem in neformalnem vzdušju, program pa je bil posvečen protestom proti podnebnim spremembam, ki so jih organizirali mladi Evropejci, in njihovemu morebitnemu vplivu na prihajajoče evropske volitve. Udeleženci so izrazili zaskrbljenost glede prihodnosti našega planeta in ugotovili, da so ukrepi, ki jih vlade izvajajo proti globalnemu segrevanju, še vedno v veliki meri neustrezni. Poudarili so tudi, da slabosti in vrzeli obstajajo tudi pri ukrepih, ki se že izvajajo, kot je recikliranje. Izpostavili so nizko stopnjo ponovne uporabe materialov, narejenih iz plastike. Poleg tega so poudarili, da so mladi pogosto vključeni v izvajanje projektov manjšega obsega, sploh pa niso vključeni v posvetovanje pri oblikovanju okvirnih programov in strateškem načrtovanju proti podnebnim spremembam.

(Seja se je končala ob 18.56.)